郭元德席上賦紅牡丹分韻得粉字五言十韻
作者：俞德鄰
朝代：宋

paragraphs: 桑田變滄溟，黍宮雜蒿堇。
霜臺得奇葩，誰寄天津隠。
褰帷窺董園，撥根認洛墳。
亭亭一萼春，風露洗塵坌。
朱纓粲赤瑛，絳蠟照紅粉。
莊嚴富貴姿，漏洩造化藴。
主人戲斑衣，領客醉芳醖。
喬梓森南山，知謂遊隠弅。
綴席已形穢，哦詩謾營吻。
起舞呼烏烏，君當恕楊惲。